เลขาธิการสหประชาชาติ บาน กีมูน เรียกร้องให้ทั่วโลกยุติการกระทำทารุณสตรี
เลขาธิการสหประชาชาติ บาน กี-มูนเรียกร้องให้บรรดาผู้นำทางการเมืองของโลก และรัฐบาลของประเทศต่างๆ หยุดแสดงท่าทีอดทนอดกลั้น ปล่อยให้มีการทำ
ท่านเลขาธิการสหประชาชาติกล่าวด้วยน้ำเสียงขึงขังและแสดงความรู้สึกส่วนตัวอย่างจริงใจออกมาในวันอาทิตย์ซึ่งเป็นวันที่สหประชาชาติยกย่องเป็นวันสตรีสากล นาย บาน กี-มูนกล่าวไว้ตอนนี้ว่าการทำทารุณกรรมต่อสตรีทุกรูปแบบ ไม่ว่าจะในสภาพแวดล้อมใดๆโดยผู้นำทางการเมืองคนใดคนหนึ่ง หรือรัฐบาลใดๆ เป็นเรื่องที่จะยอมอดทนอดกลั้นปล่อยให้เกิดขึ้นมิได้ เลขาธิการสหประชาชาติ บาน กี-มูนเพิ่งกลับมาจากการตระเวนเยือนประเทศทางแอฟริกาหลายประเทศรวมทั้งสาธารณรัฐประชาธิปไตยคองโก เป็นเวลาหนึ่งสัปดาห์ที่สาธารณรัฐประชาธิปไตยคองโกนั้นมีการใช้การข่มขืนกระทำชำเรา ในฐานะเป็นอาวุธสงครามอย่างหนึ่ง ท่านเลขาธิการสหประชาชาติกล่าวว่า ท่านกล่าวตำหนิพฤติการณ์โหดร้ายเหล่านั้นอย่างรุนแรงระหว่างการพบหารือกับประธานาธิบดีของสาธารณรัฐประชาธิปไตยคองโกโจเซฟ คาบิล่า และว่าประธานาธิบดี โจเซฟคาบิล่าในฐานะผู้นำของประเทศที่มีอำนาจอธิปไตย จะต้องรับผิดชอบเมื่อเกิดการข่มขืนกระทำชำเราไม่ว่าจะทำโดยกลุ่มผู้ถืออาวุธหรือโดยพวกกบฏไม่ว่าจะเกิดขึ้นณที่แห่งหนตำบลใดเมื่อใดก็ตาม สหประชาชาติรายงานว่าในโลกนั้นสตรีทุกหนึ่งในห้ารายโดนข่มขืนกระทำชำเรา หรือไม่ก็มีผู้พยายามทำเช่นนั้นต่อเธอในบางประเทศ สตรีทุกหนึ่งในสามรายถูกทุบตี หรือโดนทำทารุณกรรมแบบอื่นๆบ่อยครั้งทีเดียว ผู้ประพฤติชั่วเหล่านั้นไม่ถูกลงโทษแต่อย่างใด ท่านเลขาธิการสหประชาชาติกล่าวว่า การทำทารุณกรรมต่อสตรีถือว่าเป็นเรื่องที่ทำต่อทุกคนด้วยเพราะสตรีเป็นองค์ประกอบที่สำคัญของสังคม และผลกระทบต่อสังคมที่เกิดจากการกระทำดังกล่าวมีมากมายสุดที่จะพรรณนา การร่วมรณรงค์เพื่อต่อต้านการทำทารุณกรรมต่อสตรีของเลขาธิการสหประชาชาติ บาน กี-มูนมีจุดมุ่งจะระดมชาย และหญิงให้ช่วยกันป้องกันการทำทารุณกรรมแบบต่างๆต่อสตรีและบรรดาเด็กหญิง เวลาเดียวกัน สหประชาชาติ และองค์การให้ความช่วยเหลือระหว่างประเทศรายงานว่าในแต่ละปีสตรีห้าแสนกว่าราย เสียชีวิตเนื่องจากการคลอดบุตรหรือไม่ก็จากการคลอดบุตรที่ประสพปัญหายุ่งยาก ในจำนวนนั้นมีเด็กหญิงและเด็กสาววัยสิบห้าปีถึงสิบเก้าปีรวมอยู้ด้วยราวเจ็ดหมื่นราย คณะกรรมการกาชาดสากลรายงานว่าอัตราการเสียชีวิตในหมู่สตรีที่เป็นมารดานั้นสูงที่สุดในสิบประเทศซึ่งล้วนแต่เป็นประเทศที่ถ้าไม่กำลังประสพภาวะสงคราม อยู่ในทุกวันนี้ ก็เพิ่งพ้นจากภาวะสงครามเมื่อไม่นานมานี้ซึ่งรวมถึงอัฟกานิสถาน เซียรา เลโอน โซมาเลียและสาธารณรัฐประชาธิปไตยคองโก คุณเนดีน ปูเอชเกอร์บาลที่ปรึกษาเกี่ยวกับสตรี และการสงครามของคณะกรรมการกาชาดสากลกล่าวว่า บ่อยครั้งสตรีมีครรภ์ในย่านที่เกิดสงคราม ต้องการให้แพทย์บำบัดรักษาเป็นการฉุกเฉินโดยทันทีนั้นไม่สามารถไปยังสถานบริบาลสุขภาพได้ คณะกรรมการกาชาดสากลกล่าวว่า ตามบริเวณที่เกิดการสู้รบกันนั้นมักจะมีการปล่อยปละละเลย และมองข้ามความต้องการเกี่ยวกับสุขภาพของสตรีอยู่เสมอๆคณะกรรมการดังกล่าวรายงานด้วยว่าขณะที่ให้ความสำคัญต่อผู้ได้รับบาดเจ็บจากสงคราม ไว้ในอันดับสูงแต่ความต้องการของสตรี โดยเฉพาะอย่างยิ่งสตรีมีครรภ์ และลูกๆ ของพวกเธอกลับได้รับการดูแลเอาใจใส่เพียงเล็กน้อยคณะกรรมการข้างต้นรายงานด้วยว่า ในบริเวณที่เกิดสงครามบางแห่ง สตรีเสี่ยงต่อการทำทารุณกรรมทางเพศรวมทั้งการข่มขืนกระทำชำเรา สหประชาชาติรายงานว่าตั้งแต่เดือนมิถุนายนปีพุทธศักราช 2550 ถึงเดือนมิถุนายน ปีพุทธศักราช 2551 เฉพาะที่จังหวัดอิตูรีแห่งเดียวในภาคตะวันออกของคองโกสตรีโดนข่มขืนกระทำชำเราหกพันเจ็ดร้อยกว่าราย ในจำนวนนั้นเป็นเด็กหญิงเสียร้อยละ 43 แต่สหประชาชาติตั้งข้อสังเกตว่าขณะที่การข่มขืนกระทำชำเราทุกรายที่มีการรายงานก็จะมีอีก 10 ถึง 20รายที่ไม่มีการรายงาน คุณเนดีน ปูเอชเกอร์บาลที่ปรึกษาเกี่ยวกับสตรี และการสงครามของคณะกรรมการกาชาดสากลกล่าวไว้ตอนนี้ว่ากาชาดกำลังใช้วิธีผนึกประสานงานร่วมกับชุมชนใน ท้องถิ่นในด้านการไกล่เกลี่ย และการประนีประนอมเพราะอย่างที่ทราบกันอยู่แล้วว่าสตรีเหล่านั้นเป็นเหยื่อผู้ถูกข่มขืนกระทำชำเราซึ่งทำให้พวกเธอรู้สึกอัปยศอดสู และรู้สึกหม่นหมองใจในเรื่องที่เกิดขึ้นต่อพวกเธอดังนั้น เราต้องทำให้ชุมชนทั้งชุมชนปรองดองกันเพื่อที่ว่าสตรีเหล่านั้นจะได้กลับเข้ามาเป็นส่วนหนึ่งของชุมชนอีก คณะกรรมการกาชาดสากล กำลังพยายามอบรมพยาบาลแพทย์ และหมอตำแยในท้องถิ่น เพื่อให้พวกเขาดูแล และบำบัดรักษาผู้ที่ตกเป็นเหยื่อของการข่มขืนกระทำชำเราแบบมีมนุษยธรรมมากเป็นพิเศษ โดยให้พวกเขาพยายามให้บริการทางการแพทย์ที่เหมาะสม และให้คำปรึกษาแนะนำด้านจิตวิทยาสังคมด้วย